‏י"ז אדר ב תשפ"ד

‏27 מרץ 2024

סימוכין - 106744

**הודעה לתקשורת**

**חסת המים שוב פולשת לנחל הקישון בחיפה**

רשות נחל הקישון פעלה השבוע בעבודות פינוי של הצמח הפולש, **פיסטיה צפה**, או בשמו העממי **'חסת המים'** או **'כרוב המים'** מנחל גדורה (פוארה). בארבע השנים האחרונות הצמח הפולש חוזר ומתפשט במי נחל גדורה בתחום העיר קריית ביאליק (בין רחוב העמקים למתחם "ביג" קריית אתא) ונראה כשטיח עלים צפוף שמכסה את מי הנחל.

מאחר ואין כיום טיפול ביולוגי או כימי מאושר בישראל להדברת הצמח הפולש, בשלב זה ניתן לבצע רק פינוי מכני. העבודות למיגור הצמח נעשות באמצעות מחפר (באגר) עם זרוע ארוכה שהותקנה לו מסננת על הכף שבאמצעותה הוציאו את הצמח מן המים באופן יעיל. הצמחים שנלכדו בינות צמחיית הנחל הטבעית והגדות הוצאו באופן ידני בעזרת פועלים נוספים אשר הוציאו גם מפגעי פסולת מהנחל.

לצמח הפולש פיסטיה צפה, עלים עבים ורכים היוצרים מראה של שושנת עלים הצפה על פני המים. שורשיו טבולים ומשמשים אותו לציפה. הצמח מתרבה באופן מהיר ומסייע להתרבות יתושים, ביניהם יתוש הטיגריס האסיאתי, מטרד הנושא נגיפים מסוכנים כמו קדחת הדנגי וקדחת מערב הנילוס. היתושים מטילים ביציהם בצדו התחתון של העלה ואילו חלקו הטבול של הצמח מהווה בית גידול לזחלים ולגלמים.

בנוסף, קיימת השפעה שלילית של הצמח לבית הגידול בנחל. כתוצאה מכיסוי העלים מתחוללת ירידה בכמות החמצן המומס במים ונמנעת חדירת אור לגוף המים. בשל העדר החמצן במים מתים דגים ובעלי חיים נוספים ומתנוונת צמחיה טבעית אחרת ש'חסת המים' מתחרה בה.

בצמח הפולש נעשה שימוש בבריכות נוי ואקווריומים של מים מתוקים ולהערכת אנשי המקצוע ברשות נחל הקישון יתכן ומצא דרכו אל הנחל כתוצאה מאנשים שביצעו ריקון מים אלו אל הנחל.

לדברי שרון נסים, מנכ"לית רשות נחל הקישון: "רשות הנחל פועלת בשיתוף פעולה פורה עם עיריית קריית ביאליק, ורואה חשיבות רבה לטיפול במפגעי צמחייה פולשת ופינוי פסולת ממי הנחל, במיוחד בתחילת האביב בה מתחילה דגירת יתושים".

אלי דוקורסקי, ראש עיריית קרית ביאליק, אמר: "בשנים האחרונות השקענו משאבים רבים בפיתוח טיילת שמעון פרס שלאורכה עובר תוואי נחל הגדורה. הטיילת מהווה מוקד משיכה לאלפי תושבים המשתמשים בטיילת לפעילות פנאי, נופש וספורט. בתקופה האחרונה הגיע אל הנחל הצמח הפולש, חסת המים, הגורם למפגע אקולוגי ותברואתי המושך אליו את היתושים. אנו מאמינים כי השבת המים לנחל וסחרורם ימנעו את התרבות חסת המים ודגירת יתושים".